Document ID: 32005L0070

KOMISIJAS DIREKTĪVA 2005/70/EK
(2005. gada 20. oktobris),
ar ko groza Padomes Direktīvas 76/895/EEK, 86/362/EEK, 86/363/EEK un 90/642/EEK attiecībā uz maksimālajiem pieļaujamajiem dažu pesticīdu atlieku daudzumiem labībā un uz tās, kā arī dažos dzīvnieku un augu izcelsmes produktos un uz tiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 23. novembra Direktīvu 76/895/EEK par pesticīdu atlieku maksimāli pieļaujamo daudzumu noteikšanu augļos un dārzeņos un uz tiem (1), un jo īpaši tās 5. pantu,
ņemot vērā Padomes 1986. gada 24. jūlija Direktīvu 86/362/EEK par pesticīdu atliekvielu maksimāli pieļaujamo daudzumu noteikšanu labībā un uz tās (2), un jo īpaši tās 10. pantu,
ņemot vērā Padomes 1986. gada 24. jūlija Direktīvu 86/363/EEK par maksimāli pieļaujamā pesticīdu atlieku daudzuma noteikšanu dzīvnieku izcelsmes produktos un uz tiem (3), un jo īpaši tās 10. pantu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimāli pieļaujamo daudzumu noteikšanu konkrētos augu izcelsmes produktos un uz tiem, ieskaitot augļus un dārzeņus (4), un jo īpaši tās 7. pantu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (5), un jo īpaši tās 4. panta 1. punkta f) apakšpunktu,
tā kā:
(1)
Direktīvas 91/414/EEK I pielikumā ir iekļautas šādas esošās aktīvās vielas: glifosāts - ar Komisijas Direktīvu 2001/99/EK (6), hlorprofāms - ar Komisijas Direktīvu 2004/20/EK (7) un bromoksinils un ioksinils - ar Komisijas Direktīvu 2004/58/EK (8).
(2)
Direktīvas 91/414/EEK I pielikumā ir iekļautas šādas jaunas aktīvās vielas: dimetenamīds-P un flurtamons - ar Komisijas Direktīvu 2003/84/EK (9), propoksikarbazons un zoksamīds - ar Komisijas Direktīvu 2003/119/EK (10), flazasulfurons un piraklostrobīns - ar Komisijas Direktīvu 2004/30/EK (11), hinoksifēns - ar Komisijas Direktīvu 2004/60/EK (12) un mepanipirīms - ar Komisijas Direktīvu 2004/62/EK (13).
(3)
Attiecīgās aktīvās vielas iekļāva Direktīvas 91/414/EEK I pielikumā, pamatojoties uz tās informācijas izvērtējumu, kura iesniegta par šo vielu paredzēto lietojumu. Dažas dalībvalstis saskaņā ar Direktīvas 91/414/EEK 4. panta 1. punkta f) apakšpunktu ir iesniegušas informāciju, kas attiecas uz minēto lietojumu. Pieejamo informāciju pārskatīja, un tā ir pietiekama, lai varētu noteikt dažus maksimālos pieļaujamos atlieku daudzumus (MRL).
(4)
Kopienas maksimālos pieļaujamos atlieku daudzumus (MRL), kā arī Pārtikas kodeksā ieteiktos daudzumus nosaka un novērtē, ievērojot līdzīgas procedūras. Kodeksā ir noteikti vairāki MRL hlorprofāmam un glifosātam. Kopienas maksimālie pieļaujamie atlieku daudzumi (MRL) ir jau noteikti hlorprofāmam Direktīvā 76/895/EEK (Padomes Direktīvā 82/528/EEK) (14) un glifosātam Direktīvās 86/362/EEK, 86/363/EEK un 90/642/EEK (Padomes Direktīvā 1998/82/EK) (15). Šos daudzumus ņēma vērā, nosakot attiecīgos MRL ar šīs direktīvas pielāgojumiem. Kodeksā noteiktos MRL, kurus tuvākajā laikā ieteiks atsaukt, vērā neņēma. MRL, kas noteikti, pamatojoties uz kodeksu, novērtēja attiecībā uz iespējamo risku patērētājiem. Risks nav konstatēts, ja izmanto toksikoloģiskos beigu punktus, kuru pamatojums ņemts no Komisijai pieejamiem pētījumiem.
(5)
Komisijas pārskata ziņojumos, ko sagatavoja, lai attiecīgās aktīvās vielas iekļautu Direktīvas 91/414/EEK I pielikumā, minētajām vielām noteica pieļaujamo dienas devu (PDD) un vajadzības gadījumam - akūto standartdevu (ASD). Ar attiecīgajām aktīvajām vielām apstrādāto pārtikas produktu iedarbība uz patērētājiem ir pārbaudīta atbilstīgi Kopienas procedūrām. Tika ņemtas vērā arī Pasaules Veselības organizācijas publicētās pamatnostādnes (16) un Augu zinātniskās komitejas atzinums (17) par izmantotajām metodēm. Ir secināts, ka ieteiktie MRL neizraisa minēto PDD vai ASD pārsniegšanu.
(6)
Lai nodrošinātu, ka patērētājs ir pienācīgi pasargāts no tādu atlieku iedarbības, kas rodas neatļauta augu aizsardzības līdzekļu lietojuma dēļ, attiecīgo līdzekļu/pesticīdu kombinācijām pagaidu MRL jānosaka minimālajā analītiski nosakāmajā līmenī.
(7)
Šādu pagaidu MRL noteikšana Kopienā nekavē dalībvalstis noteikt pagaidu MRL attiecīgajām vielām saskaņā ar Direktīvas 91/414/EEK 4. panta 1. punkta f) apakšpunktu un VI pielikumu. Uzskata, ka četru gadu laikposms ir pietiekams, lai attiecīgajām aktīvajām vielām atļautu citus lietojuma veidus. Pagaidu maksimālajiem pieļaujamajiem atlieku daudzumiem pēc tam jākļūst par galīgajiem.
(8)
Tāpēc visi MRL, kas rodas šo augu aizsardzības līdzekļu lietojuma dēļ, jāiekļauj vai jāaizstāj Direktīvu 86/362/EEK, 86/363/EEK un 90/642/EEK pielikumos, lai varētu atbilstīgi uzraudzīt un kontrolēt to lietojuma aizliegumu un aizsargāt patērētāju. Ja MRL jau ir noteikti minēto direktīvu pielikumos, ir lietderīgi tos grozīt. Ja MRL vēl nav noteikti, ir lietderīgi tos noteikt pirmo reizi.
(9)
Glifosātu lieto estera un sāls veidā. Ja tas ir glifosāta trimēzija sāls, trimetilsulfonija katjona atliekas ir arī toksiskas. Tādēļ MRL jānosaka arī minētajam katjonam.
(10)
Līdz ar to jāsvītro Direktīvas 76/895/EEK noteikumi, ar ko nosaka MRL hlorprofāmam.
(11)
Tādēļ attiecīgi jāgroza Direktīvas 76/895/EEK, 86/362/EEK, 86/363/EEK un 90/642/EEK.
(12)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/895/EEK II pielikumā svītro rindu par hlorprofāmu.
2. pants
Direktīvu 86/362/EEK groza šādi:
1)
Direktīvas II pielikuma A daļu papildina ar šīs direktīvas I pielikumā iekļautajām rindām par bromoksinilu, hlorprofāmu, dimetenamīdu-P, flazasulfuronu, flurtamonu, ioksinilu, mepanipirīmu, propoksikarbazonu, piraklostrobīnu, hinoksifēnu, trimetilsulfonija katjonu un zoksamīdu;
2)
Direktīvas II pielikuma A daļā rindu par glifosātu aizstāj ar tekstu šīs direktīvas II pielikumā.
3. pants
Direktīvu 86/363/EEK groza šādi:
1)
Direktīvas II pielikuma A daļu papildina ar šīs direktīvas III pielikumā iekļautajām rindām par bromoksinilu, hlorprofāmu, ioksinilu, piraklostrobīnu, hinoksifēnu un trimetilsulfonija katjonu;
2)
Direktīvas II pielikuma B daļā rindu par glifosātu aizstāj ar tekstu šīs direktīvas IV pielikumā.
4. pants
Direktīvu 90/642/EEK groza šādi:
1)
Direktīvas II pielikumu papildina ar šīs direktīvas V pielikumā iekļautajām rindām par bromoksinilu, hlorprofāmu, dimetenamīdu-P, flazasulfuronu, flurtamonu, ioksinilu, mepanipirīmu, propoksikarbazonu, piraklostrobīnu, hinoksifēnu, trimetilsulfonija katjonu un zoksamīdu;
2)
Direktīvas II pielikumā rindu par glifosātu aizstāj ar tekstu šīs direktīvas VI pielikumā.
5. pants
1. Dalībvalstis vēlākais līdz 2006. gada 21. aprīlim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto aktu tekstus, kā arī minēto aktu un šīs direktīvas korelācijas tabulu.
Dalībvalstis piemēro minētos noteikumus no 2007. gada 21. aprīļa.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāmas šādas atsauces.
2. Dalībvalstis dara zināmus Komisijai savu tiesību aktu galvenos noteikumus, ko tās pieņem jomā, uz kuru attiecas šī direktīva.
6. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
7. pants
Šī direktīva ir adresēta dalībvalstīm.
Briselē, 2005. gada 20. oktobrī

Labels: 17
20
0
3
6